जनवरी 2012 : पुणे के सिम्बोसिस विश्वविद्यालय ने संजय काक की लघु फिल्म ‘जश्ने आजादी’ के एक निजी प्रदर्शन की घोषणा की। अखिल भारतीय विद्यार्थी परिषद के कार्यकर्ताओं ने फिल्म के प्रदर्शन को रद्द करने की मांग की, क्योंकि उनके अनुसार यह संभव था कि फिल्म स्थानीय लोगों की भावनाओँ को चोट पहुंचाए। सहज ही यह प्रश्न उठता था कि ‘जिन लोगों ने इस प्रकार की आपत्तियां उठाईं, उन्होंने क्या यह फिल्म देखी है? या क्या वे किसी निश्चित आपत्तिजनक चीज के बारे में बता सकते हैं?’ फिल्म के प्रदर्शन को रद्द कर दिया गया। रीढ़विहीन तरीके से प्रदर्शन को रद्द करने से पहले कार्यकारी निदेशकों को थोड़ा रुक कर यह सोचना चाहिए था कि उनके इस कार्य का छात्रों के लिए क्या संदेश जाएगा।